Pozývam Ťa na duchovné cvičenia v roku 2023

**Božie slovo:** Mk 1,35

„Včasráno, hneď na úsvite, vstal a vyšiel von. Utiahol sa na pusté miesto a tam sa modlil.“

Život rodiny, ktorá si odovzdáva vieru pravú, pulzujúcu v pokore počúvajúcich a pokorných detí, predpokladá prichádzať domov k Otcovi. Silnú skúsenosť takéhoto návratu k Otcovi nám poskytujú chvíle duchovných cvičení. Sú to chvíle otvorené celým generáciám mužov a žien, ktorí milovali svätého Boha. Robili to v osobnom tichu pred Bohom, ktorý človeka hľadá prvý a volá ho do tohto priestoru a času, kde počúva Božie slovo, modlí sa a rozlišuje. Toto sú podstatné prvky duchovných cvičení raz za rok, ktoré si potrebujeme osobne chrániť, pretože ich mal vo veľkej úcte samotný Ján Bosco, a odovzdal ich svojim synom a cez nich celej saleziánskej rodine. Potvrdzuje to aj jeden z jeho prvých životopisov. Don Ceria, vo svojej knihe Don Bosco s Bohom, píše : „ Don Bosco miloval duchovné cvičenia, miloval ich pre druhých, miloval ich kvôli sebe.“

Zásadnou podmienkou pre osožné prežitie exercícií je naplno prežívať ústrania ako chvíle meditatívnej modlitby. Ktosi povedal, že na duchovných cvičeniach majú bolieť kolená nie hlavy. Totiž najväčším problémom v súčasnosti – čo sa týka duchovných cvičení – je vydržať sám so sebou v tichu, upokojiť sa, trpezlivo nechať Boha, aby s nami urobil čokoľvek. Duchovný vodca nášho otca zakladateľa, svätý don Cafasso, považoval za hlavný bod exercícií, na ktorý kládol dôraz, mlčanie. *„Odvažujem sa povedať,“* tvrdil, *„ že výsledok, teda ovocie našich duchovných cvičení, bude závisieť od mlčania, ktoré budeme zachovávať v týchto dňoch.“*

V tomto intenzívnom čase a priestore spoznávam vážnosť Božej túžby po mne, po mojej svätosti. Ak uznám túto Pánovu túžbu, jej stálosť a intenzitu v Božom Slove a vo výzvach ticha, v ktorom Boh hovorí, to ma nesie ďalej. Nedajme sa teda uzavrieť do múrov všednosti a nutnosti, existuje cesta pravej slobody a počas duchovných cvičení si tú cestu cvičím pri mojom Pánovi a Priateľovi.

Milí spolupracovník, spolupracovníčka v marci začínajú prvé termíny duchovných cvičení. V pokore, nádeji a otvorenosti nás pozývam prejsť si túto tému a štruktúru DC, ktorá je súčasťou tejto témy. Pripravené sú DC klasické, DC v úplnom silenciu, DC pre manželov, DC pre rodičov s deťmi, DC pre predašpirantov v 2 termínoch (pretože ich je v príprave 50) a DC ašpirantov. Minulý rok sme urobili drobné zmeny v dennom programe napr. poobedňajšie silencium začína už pred ružencom, v tabuľkách nájdete podrobný popis. Máme 43 termínov, tému, ochotných kazateľov a organizátorov, stačí prísť.

**Otázky :**

* Ako si plánujem ročné DC? Podľa čoho si vyberám termín?
* Čerpám z DC aj po ich skončení?
* Povzbudzujeme sa v spoločenstve k účasti na DC alebo v duchu kritizujem tých ktorí sa nezúčastnia ?
* Mám návrh na zlepšenie DC?

**Svedectvo**

DC mi dávajú možnosť zastaviť sa, prehodnotiť uplynulý rok a porozmýšľať ako ďalej. Je to výnimočný čas, ktorý môžem stráviť s Pánom v tichu a modlitbe. Je oslobodzujúce, že nemusím riešiť všedné veci, ale všetko na DC je prispôsobené tak, aby som sa mohol venovať rozjímaniu, uvažovaniu a modlitbe. Taktiež si vychutnať neobmedzený čas, ktorý môžem stráviť pred sviatosťou.

**Modlitba - Žalm 63**

Bože, ty si môj Boh, \*  
    už od úsvitu sa viniem k tebe.

Za tebou prahne moja duša, \*  
    za tebou túži moje telo;  
ako vyschnutá, pustá zem bez vody, †  
    tak ťa túžim uzrieť vo svätyni \*  
    a vidieť tvoju moc a slávu.  
Veď tvoja milosť je lepšia než život; \*  
    moje pery budú ťa oslavovať.

Celý život ťa chcem velebiť \*  
    a v tvojom mene dvíhať svoje ruky k modlitbe.  
Sťa na bohatej hostine sa nasýti moja duša \*  
    a moje ústa ťa budú chváliť jasavými perami.  
Na svojom lôžku myslím na teba, \*  
    o tebe rozjímam hneď za rána.  
Lebo ty si mi pomáhal \*  
    a pod ochranou tvojich krídel budem plesať.

Moja duša sa vinie k tebe, \*  
    ujímaš sa ma svojou pravicou.